Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με την υποβολή πρότασης, εξ ονόματος της Ευρωπαϊκής Ένωσης, για την καταχώριση πρόσθετων χημικών ουσιών στο παράρτημα Α της σύμβασης της Στοκχόλμης για τους έμμονους οργανικούς ρύπους /* COM/2015/0133 final - 2015/0066 (NLE) */





ΑΙΤΙΟΛΟΓΙΚΗ ΕΚΘΕΣΗ 1. ΠΛΑΙΣΙΟ ΤΗΣ ΠΡΟΤΑΣΗΣ Η σύμβαση της Στοκχόλμης για τους έμμονους οργανικούς ρύπους («η σύμβαση»), που εγκρίθηκε με την απόφαση 2006/507/EΚ του Συμβουλίου[1], τέθηκε σε ισχύ στις 17 Μαΐου 2004. Στόχος της σύμβασης είναι η προστασία της ανθρώπινης υγείας και του περιβάλλοντος από τους έμμονους οργανικούς ρύπους (Persistent Organic Pollutants/POP). Η σύμβαση παρέχει το πλαίσιο, με βάση την αρχή της προφύλαξης, για την κατάργηση της παραγωγής, της χρήσης, των εισαγωγών και των εξαγωγών είκοσι τριών, επί του παρόντος, έμμονων οργανικών ρύπων προτεραιότητας, για τον ασφαλή χειρισμό και τη διάθεσή τους, καθώς και για την εξάλειψη ή τη μείωση των εκπομπών ορισμένων συμπτωματικών έμμονων οργανικών ρύπων. Με τον κανονισμό (ΕΚ) αριθ. 850/2004 για τους έμμονους οργανικούς ρύπους[2] ενσωματώθηκαν στο ενωσιακό δίκαιο οι δεσμεύσεις που καθορίζονται στη σύμβαση, καθώς και στο πρωτόκολλο περί έμμονων οργανικών ρύπων της σύμβασης του 1979 για τη διασυνοριακή ρύπανση της ατμόσφαιρας σε μεγάλες αποστάσεις («το πρωτόκολλο»), το οποίο εγκρίθηκε με την απόφαση 259/2004/EΚ του Συμβουλίου[3]. Στο άρθρο 8 παράγραφος 1 της σύμβασης ορίζεται ρητά ότι οποιοδήποτε συμβαλλόμενο μέρος δύναται να υποβάλει στη Γραμματεία πρόταση για να συμπεριληφθεί μια χημική ουσία στα παραρτήματα Α, Β και Γ της σύμβασης. Στη συνέχεια, η πρόταση εξετάζεται από την επιτροπή εξέτασης έμμονων οργανικών ρύπων σύμφωνα με το άρθρο 8 παράγραφοι 3 και 4. Η πρόταση πρέπει να περιέχει τις πληροφορίες που καθορίζονται στο παράρτημα Δ. Η διαδικασία έγκρισης τροποποιήσεων των παραρτημάτων διέπεται από το άρθρο 22 της σύμβασης. Σύμφωνα με τις διαθέσιμες επιστημονικές πληροφορίες και εκθέσεις εξέτασης, και λαμβανομένων δεόντως υπόψη των κριτηρίων επιλογής που προβλέπονται στο παράρτημα Δ της σύμβασης, το υπερφθοροκτανοϊκό οξύ (PFOA), τα άλατα PFOA και οι συναφείς με το PFOA ουσίες που μπορούν, υπό συνθήκες περιβάλλοντος, να αποδομηθούν σε PFOA παρουσιάζουν χαρακτηριστικά έμμονου οργανικού ρύπου. Στο εξής, κάθε αναφορά στο «PFOA και τις ενώσεις του» παραπέμπει σε όλες τις μορφές που περιγράφονται στην παρούσα παράγραφο. Βάσει πρόσφατης ανάλυσης αγοράς[4], που διεξήχθη για λογαριασμό της Ευρωπαϊκής Επιτροπής, μόνο μία εταιρεία παραγωγής δεκαπενταφθωροοκτανοϊκού αμμωνίου (APFO) δραστηριοποιούνταν στην Ένωση το 2010. Η εν λόγω εταιρεία ανακοίνωσε ότι θα σταματήσει την παραγωγή APFO από τον Αύγουστο του 2010 και τη διάθεσή του στην αγορά από τον Νοέμβριο του 2010. Από την ανάλυση αγοράς προέκυψε επίσης ότι το PFOA και το APFO χρησιμοποιούνται στην Ένωση κυρίως για την παραγωγή φθοριούχων πολυμερών και φθοριούχων ελαστομερών[5] και ότι η είσοδος στο περιβάλλον πραγματοποιείται σε αυτό το στάδιο. Στις 20 Ιουνίου 2013, σε συνέχεια της ομόφωνης συμφωνίας της επιτροπής κρατών μελών της ΕΕ δυνάμει του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH)[6], το PFOA και το APFO προστέθηκαν στον κατάλογο υποψήφιων ουσιών της ΕΕ για αδειοδότηση[7] καθώς προσδιορίστηκαν ως «ουσίες που προκαλούν πολύ μεγάλη ανησυχία» (Substances of Very High Concern - SVHC). Ο προσδιορισμός των PFOA και APFO ως SVHC βασίστηκε σε ενημερωτικό φάκελο[8] που εκπόνησε η Γερμανία σύμφωνα με το παράρτημα XV του κανονισμού (ΕΚ) αριθ. 1907/2006. Από τα επιστημονικά στοιχεία του εν λόγω φακέλου διαπιστώθηκε ότι τόσο το PFOA όσο και το APFO πληρούν τα κριτήρια του άρθρου 57 στοιχείο γ) του κανονισμού REACH ως τοξικές για την αναπαραγωγή ουσίες κατηγορίας 1Β καθώς και τα κριτήρια του άρθρου 57 στοιχείο δ) του εν λόγω κανονισμού ως ανθεκτικές, βιοσυσσωρεύσιμες και τοξικές (ΑBT) ουσίες. Τον Οκτώβριο του 2013 το PFOA και το APFO έλαβαν εναρμονισμένη ταξινόμηση βάσει του παραρτήματος VI του κανονισμού (ΕΚ) αριθ. 1272/2008 για την ταξινόμηση, την επισήμανση και τη συσκευασία των ουσιών και των μειγμάτων (CLP)[9], όπως τροποποιήθηκε από τον κανονισμό (ΕΕ) αριθ. 944/2013 της Επιτροπής[10]. Οι εν λόγω ουσίες ταξινομήθηκαν ως καρκινογόνοι κατηγορίας 2, τοξικές για την αναπαραγωγή κατηγορίας 1B και ως ειδικές τοξικές ουσίες για τα όργανα-στόχους (και συγκεκριμένα για το ήπαρ) ύστερα από επανειλημμένη έκθεση κατηγορίας 1 (STOT RE 1 – Ήπαρ). Σε συνέχεια της ταξινόμησης αυτής, απαγορεύτηκε από την 1η Ιανουαρίου 2015 η διάθεση στην αγορά και η χρήση των PFOA και APFO ως ουσιών ή μειγμάτων για παροχή στο ευρύ κοινό, σύμφωνα με τον κανονισμό (ΕΚ) αριθ. 1907/2006, όπως τροποποιήθηκε από τον κανονισμό (ΕΕ) αριθ. 317/2014[11]. Στη συνέχεια, οι αρμόδιες αρχές της Γερμανίας και της Νορβηγίας κατάρτισαν από κοινού φάκελο βάσει του παραρτήματος XV του κανονισμού REACH, με σκοπό να υποβάλουν πρόταση για την ένταξη του PFOA και των ενώσεών του στη διαδικασία επιβολής περιορισμών του REACH. Ο φάκελος επιβολής περιορισμών[12] υποβλήθηκε στον ECHA στις 17 Οκτωβρίου 2014 και περιλαμβάνει πρόταση για την επιβολή περιορισμών στην παρασκευή, τη χρήση ή τη διάθεση στην αγορά των ενώσεων PFOA ως ουσιών υπό καθαρή μορφή ή ως συστατικών άλλων ουσιών, σε μείγματα ή αντικείμενα. Λόγω των εξαιρετικών τεχνικών ιδιοτήτων τους (για απωθητική δράση έναντι του νερού, των ελαίων και του λίπους), οι ενώσεις PFOA χρησιμοποιούνται σε διάφορα καταναλωτικά προϊόντα καθώς και σε βιομηχανικές εφαρμογές. Οι εν λόγω χρήσεις οδηγούν στην ευρεία διάχυση του PFOA, των αλάτων του και των συναφών ουσιών στο περιβάλλον. Σε παγκόσμιο επίπεδο, οι πηγές του PFOA έχουν μειωθεί σημαντικά στις ΗΠΑ, στην Ιαπωνία και στην ΕΕ. Ωστόσο, είναι σημαντικό να επισημανθεί ότι η παρασκευή φθοριούχων πολυμερών μεταφέρεται σταδιακά σε χώρες όπως η Ρωσία και η Κίνα, όπου εικάζεται ότι μεγάλο ποσοστό των φθοριούχων πολυμερών εξακολουθεί να παράγεται με τη χρήση της ουσίας PFOA. Αυτό καθίσταται εμφανές από τα καταναλωτικά είδη που περιέχουν PFOA και τα οποία εισάγονται συνήθως από χώρες εκτός Ένωσης. Η παγκόσμια αγορά φθοριούχων πολυμερών αναπτύσσεται διαρκώς (5-6% ετησίως σε παγκόσμιο επίπεδο). Σύμφωνα με τις εκτιμήσεις που διατυπώνονται στον φάκελο, βάσει των διαθέσιμων πληροφοριών, επί του παρόντος εισάγονται ετησίως στην Ένωση 40 τόνοι PFOA και αλάτων PFOA. Επιπλέον, εκτιμάται ότι 100-1000 τόνοι συναφών με το PFOA ουσιών παρασκευάζονται ετησίως στην Ένωση ενώ άλλοι 100-1000 τόνοι εισάγονται στην Ένωση. Οι εν λόγω συναφείς με το PFOA ουσίες εισέρχονται στην Ένωση και μέσω εισαγόμενων προϊόντων, π.χ. κλωστοϋφαντουργικά είδη, τα οποία εκτιμάται ότι αντιπροσωπεύουν σημαντικούς όγκους συναφών με το PFOA ουσιών. Πέραν των αποδεδειγμένων χαρακτηριστικών τους ως ΑBT ουσιών, όπως διαπιστώνεται από τις ταξινομήσεις REACH και CLP που αναφέρονται ανωτέρω, ο φάκελος επιβολής περιορισμών του παραρτήματος XV διερευνά επίσης το δυναμικό του PFOA και των ενώσεών του για περιβαλλοντική μεταφορά σε μεγάλη απόσταση. Ο φάκελος παραπέμπει σε έκθεση του ΟΟΣΑ του 2006, σύμφωνα με την οποία το PFOA και οι ενώσεις του έχουν ικανότητα για περιβαλλοντική μεταφορά σε μεγάλη απόσταση ενώ έχουν εντοπιστεί σε απομακρυσμένες περιοχές, όπως π.χ. στην Αρκτική[13]. Σύμφωνα με τα συμπεράσματα του φακέλου επιβεβαιώνεται ότι οι εκπομπές του PFOA και των ενώσεών του αποτελούν πρόβλημα διαμεθοριακής ρύπανσης. Με βάση τις πληροφορίες που διατίθενται επί του παρόντος σχετικά με τις ιδιότητες του PFOA και των ενώσεών του ως ΑΒΤ ουσιών και το δυναμικό τους για περιβαλλοντική μεταφορά σε μεγάλη απόσταση, και σύμφωνα με τις μελέτες και τις εκθέσεις που αναφέρονται ανωτέρω, διατυπώνεται η γνώμη ότι το PFOA και οι ενώσεις του πληρούν τα κριτήρια του παραρτήματος Δ της σύμβασης και ως εκ τούτου μπορούν να θεωρούνται ως έμμονοι οργανικοί ρύποι. Η παραγωγή, η χρήση ή οι συμπτωματικές εκπομπές του PFOA και των ενώσεών του συνεχίζονται σε μεγάλο βαθμό στις τρίτες χώρες. Λόγω του ενδεχόμενου μεταφοράς των συγκεκριμένων χημικών ουσιών σε μεγάλες αποστάσεις στο περιβάλλον, τα μέτρα που λαμβάνονται σε εθνικό ή ενωσιακό επίπεδο δεν αρκούν για να διασφαλιστεί υψηλό επίπεδο προστασίας του περιβάλλοντος και της ανθρώπινης υγείας και είναι απαραίτητο να αναληφθεί ευρύτερη διεθνής δράση. Ενόψει της επόμενης συνεδρίασης της επιτροπής εξέτασης έμμονων οργανικών ρύπων (POPRC) τον Οκτώβριο του 2015, είναι σκόπιμο να υποβάλει η Επιτροπή στη Γραμματεία της σύμβασης της Στοκχόλμης, εξ ονόματος της Ένωσης, πρόταση καταχώρισης του PFOA και των ενώσεών του στο παράρτημα Α. Η πρόταση αυτή συνιστά τη θέση που θα πρέπει να ληφθεί, εξ ονόματος της Ένωσης, για τους σκοπούς του άρθρου 218 παράγραφος 9 της Συνθήκης για τη λειτουργία της Ευρωπαϊκής Ένωσης. 2. ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΙΣ ΕΠΙΠΤΩΣΕΩΝ Τον Ιούλιο του 2014 οι αρμόδιες αρχές των κρατών μελών της ΕΕ ενέκριναν έγγραφο[14] σχετικά με την αμοιβαία κατανόηση της σύμβασης, του πρωτοκόλλου και του κανονισμού REACH. Η απόφαση υποβολής πρότασης για την καταχώριση του PFOA και των ενώσεών του στο παράρτημα Α της σύμβασης βασίζεται στα συμπεράσματα του εν λόγω εγγράφου στο οποίο ορίζεται ότι η διαδικασία για την προσθήκη ουσίας στο παράρτημα XVII (Περιορισμοί) του κανονισμού REACH μπορεί να διεξάγεται παράλληλα με τη διαδικασία προσθήκης μιας ουσίας σε ένα από τα παραρτήματα της σύμβασης. Επιπλέον, ορίζεται ότι η ολοκλήρωση της διαδικασίας του REACH για την επιβολή περιορισμών για μια ουσία θα μπορούσε να διευκολύνει τη διαμόρφωση της θέσης της ΕΕ κατά τη λήψη απόφασης σχετικά με την καταχώριση της εκάστοτε ουσίας στο πλαίσιο της διάσκεψης των μερών. Σε περίπτωση επιλογής του PFOA και των ενώσεών του για καταχώριση στο παράρτημα Α της σύμβασης, θα ξεκινήσει νέα περίοδος αξιολόγησης και διαβούλευσης με τους ενδιαφερόμενους φορείς και οποιαδήποτε άλλο ενδιαφερόμενο μέρος της σύμβασης. 3. ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ Η εν λόγω πρόταση θα έχει ως αποτέλεσμα την κατάρτιση ενημερωτικού φακέλου σύμφωνα με τις διατάξεις του άρθρου 8 παράγραφος 1 και τα κριτήρια του παραρτήματος Δ της σύμβασης, βάσει του οποίου θα υποβληθεί πρόταση στη Γραμματεία της σύμβασης για την προσθήκη του PFOA και των ενώσεών του στο παράρτημα A της σύμβασης. 2015/0066 (NLE) Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με την υποβολή πρότασης, εξ ονόματος της Ευρωπαϊκής Ένωσης, για την καταχώριση πρόσθετων χημικών ουσιών στο παράρτημα Α της σύμβασης της Στοκχόλμης για τους έμμονους οργανικούς ρύπους ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 191 παράγραφος 1 σε συνδυασμό με το άρθρο 218 παράγραφος 9, Έχοντας υπόψη την πρόταση της Ευρωπαϊκής Επιτροπής, Εκτιμώντας τα ακόλουθα: (1) Στις 16 Νοεμβρίου 2004 η Ένωση κύρωσε τη σύμβαση της Στοκχόλμης περί έμμονων οργανικών ρύπων («η σύμβαση») με την απόφαση 2006/507/EΚ του Συμβουλίου, της 14ης Οκτωβρίου 2004, σχετικά με τη σύναψη, εξ ονόματος της Ευρωπαϊκής Κοινότητας, της σύμβασης της Στοκχόλμης για τους έμμονους οργανικούς ρύπους[15]. (2) Η Ένωση, ως συμβαλλόμενο μέρος της σύμβασης, δύναται να υποβάλλει προτάσεις τροποποίησης των παραρτημάτων της. Το παράρτημα Α της σύμβασης περιλαμβάνει κατάλογο των προς εξάλειψη έμμονων οργανικών ρύπων (Persistent Organic Pollutants/POP). (3) Σύμφωνα με τις διαθέσιμες επιστημονικές πληροφορίες και τις εκθέσεις εξέτασης, και λαμβανομένων δεόντως υπόψη των κριτηρίων επιλογής που προβλέπονται στο παράρτημα Δ της σύμβασης, το υπερφθοροκτανοϊκό οξύ (PFOA), τα άλατά του και οι συναφείς με αυτό ουσίες που, υπό συνθήκες περιβάλλοντος μπορούν να αποδομηθούν σε PFOA (εφεξής «το PFOA και οι ενώσεις του») παρουσιάζουν χαρακτηριστικά έμμονου οργανικού ρύπου. (4) Σύμφωνα με το άρθρο 59 παράγραφος 1 και τον φάκελο[16] που καταρτίστηκε δυνάμει του παραρτήματος XV του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH)[17], το PFOA και το μετά αμμωνίου άλας του (APFO) προστέθηκαν στον κατάλογο των υποψήφιων ουσιών που προκαλούν πολύ μεγάλη ανησυχία, καθώς διαπιστώθηκε ότι πληρούν τα κριτήρια του άρθρου 57 στοιχείο γ) του εν λόγω κανονισμού ως τοξικές για την αναπαραγωγή ουσίες κατηγορίας 1Β και, ιδίως, ότι πληρούν επίσης τα κριτήρια του άρθρου 57 στοιχείο δ) του εν λόγω κανονισμού ως ανθεκτικές, βιοσυσσωρεύσιμες και τοξικές ουσίες. (5) Σύμφωνα με τις διατάξεις του άρθρου 69 παράγραφος 4 του κανονισμού REACH, εκπονήθηκε φάκελος του παραρτήματος XV[18] για το PFOA και τις ενώσεις του, ο οποίος υποβλήθηκε στον Ευρωπαϊκό Οργανισμό Χημικών Προϊόντων και αποσκοπεί στον περιορισμό της παρασκευής, της χρήσης ή της διάθεσης στην αγορά του PFOA και των ενώσεών του ως ουσιών υπό καθαρή μορφή ή ως συστατικών άλλων ουσιών, σε μείγματα και αντικείμενα. (6) Το PFOA και οι ενώσεις του είναι ουσίες των οποίων η χρήση συνεπάγεται έκθεση του ευρύτερου κοινού και οι οποίες μπορούν να ανιχνευτούν παντού στο περιβάλλον. Λόγω του ενδεχόμενου μεταφοράς του PFOA σε μεγάλες αποστάσεις στο περιβάλλον, τα μέτρα που λαμβάνονται σε ενωσιακό επίπεδο δεν αρκούν για να διασφαλιστεί υψηλό επίπεδο προστασίας του περιβάλλοντος και της ανθρώπινης υγείας και είναι απαραίτητο να αναληφθεί ευρύτερη διεθνής δράση. (7) Συνεπώς, η Ένωση θα πρέπει να υποβάλει στη Γραμματεία της σύμβασης πρόταση καταχώρισης του PFOA και των ενώσεών του στο παράρτημα Α αυτής. Η εν λόγω πρόταση και η θέση της ΕΕ όσον αφορά τους όρους καταχώρισης του PFOA και των ενώσεών του στο παράρτημα Α της σύμβασης θα πρέπει να λαμβάνουν υπόψη τυχόν συναφείς πληροφορίες που προκύπτουν στο πλαίσιο της συνεχούς διαδικασίας επιβολής περιορισμών βάσει των άρθρων 68-73 του κανονισμού REACH. ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 1. Η Ένωση υποβάλλει πρόταση καταχώρισης του PFOA και των ενώσεών του στο παράρτημα Α της σύμβασης της Στοκχόλμης για τους έμμονους οργανικούς ρύπους («η σύμβαση»). 2. Η Επιτροπή διαβιβάζει την πρόταση, εξ ονόματος της Ένωσης, στη Γραμματεία της σύμβασης, συνοδευόμενη από όλες τις πληροφορίες που απαιτούνται βάσει του παραρτήματος Δ της σύμβασης. Άρθρο 2 Η παρούσα απόφαση αρχίζει να ισχύει την ημέρα έκδοσής της. Βρυξέλλες, Για το Συμβούλιο Ο Πρόεδρος [1] ΕΕ L 209 της 31.7.2006, σ. 1. [2] ΕΕ L 158 της 30.4.2004, σ. 7. [3] ΕΕ L 81 της 19.3.2004, σ. 35. [4] Van der Putte I, Murin M, van Velthoven M, Affourtit F. 2010. Ανάλυση των κινδύνων που προκύπτουν από τη βιομηχανική χρήση του υπερφθοροκτανοϊκού οξέος (PFOA) και του δεκαπενταφθωροοκτανοϊκού αμμωνίου (APFO) καθώς και από τη χρήση των εν λόγω ουσιών σε καταναλωτικά είδη. Αξιολόγηση των μέτρων μείωσης του κινδύνου με σκοπό την ενδεχόμενη επιβολή περιορισμών στην παρασκευή, τη διάθεση στην αγορά και τη χρήση του PFOA και του APFO. Ευρωπαϊκή Επιτροπή, ΓΔ Επιχειρήσεων και Βιομηχανίας. [5] Τα φθοριούχα πολυμερή είναι πλαστικά υλικά υψηλών επιδόσεων και τα φθοριούχα ελαστομερή είναι συνθετικά ελαστικά υψηλών επιδόσεων. [6] ΕΕ L 396 της 30.12.2006, σ. 1. [7] ED/69/2013 – Διατίθεται στη διεύθυνση: http://echa.europa.eu/documents/10162/b54352de-0f2f-454c-bc83-04f191c560b7 [8] Διατίθεται στη διεύθυνση: http://echa.europa.eu/documents/10162/1b26b219-6783-4981-9acf-154d620937b4 [9] ΕΕ L 353 της 31.12.2008, σ. 1. [10] Κανονισμός (ΕΕ) αριθ. 944/2013 της Επιτροπής, (5η προσαρμογή στην τεχνική πρόοδο του κανονισμού (ΕΚ) αριθ. 1272/2008) (ΕΕ L 261 της 3.10.2013, σ. 5). [11] Κανονισμός (ΕΕ) αριθ. 317/2014 της Επιτροπής για την τροποποίηση του κανονισμού (ΕΚ) αριθ. 1907/2006 όσον αφορά το παράρτημα XVII (καρκινογόνες, μεταλλαξιογόνες και τοξικές για την αναπαραγωγή ουσίες) (ΕΕ L 93 της 28.3.2014, σ. 24). [12] Έκθεση σχετικά με πρόταση επιβολής περιορισμών για το PFOA που καταρτίστηκε από τη Γερμανία και τη Νορβηγία και δημοσιεύτηκε στον δικτυακό τόπο του ECHA στις 17.12.2014. Διατίθεται στη διεύθυνση: http://www.echa.europa.eu/el/web/guest/restrictions-under-consideration [13] ΟΟΣΑ, 2006. SIDS Initial Assessment Report after SIAM 22 – Ammonium Perfluorooctanoate & Perfluorooctanic Acid, σ. 1-210. [14] CA/29/2014 – Εγκρίθηκε τον Ιούλιο του 2014 κατά την 15η συνεδρίαση των αρμόδιων αρχών για τους κανονισμούς REACH και CLP (CARACAL). [15] ΕΕ L 209 της 31.7.2006, σ. 1. [16] Διατίθεται στη διεύθυνση: http://echa.europa.eu/documents/10162/1b26b219-6783-4981-9acf-154d620937b4 [17] Κανονισμός (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου της 18ης Δεκεμβρίου 2006 για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) (ΕΕ L 369 της 30.12.2006, σ.1). [18] Έκθεση σχετικά με πρόταση επιβολής περιορισμών για το PFOA που καταρτίστηκε από τη Γερμανία και τη Νορβηγία και δημοσιεύτηκε στον δικτυακό τόπο του ECHA στις 17.12.2014. Διατίθεται στη διεύθυνση: http://www.echa.europa.eu/el/web/guest/restrictions-under-consideration